Tsumeb is die grootste dorp in die streek Osjikoto (of Oshikoto) in die noorde van Namibië. Die bevolking is 19 275. Tsumeb het sy ontstaan te danke aan 'n buitengewone myn wat die Herero oTjisume genoem het, of te wel "die plek van die alge" weens die uitsteeksels van kleurryke koper wat hulle laat dink het aan die alge wat groei oor staande waterpoele. Die San het die naam verander in Sumeb en die blanke nedersetters in Tsumeb. Tsumeb is 'n ware tuindorp. Dit het ontstaan danksy die ontwikkeling van die myn en het munisipale status verkry in 1965. Jakarandas, bougainvilleas en verskeie blomdraende bome, struike en rankplante aard volmaak in die omgewing. Hulle sorg dat die strate skaduryk en aantreklik is. Veral lente op Tsumeb is 'n belewenis. Ná Europese verkenners en prospekteerders van die heuwel, bestaande uit minerale in allerhande kleure, te hore gekom het, was die eerste prospekteerder om dit te bereik Matthew Rogers op 12 Januarie 1893. Hy het met die plaaslike stam onderhandel vir die regte op die uitsteeksel en het begin met 'n sorgvuldige opname van die hoeveelheid erts, die aard daarvan en die lewensvatbaarheid van 'n myn op so 'n afgeleë plek.